EXTRACTO da Resolución do 26 de decembro de 2018 pola que se establecen as bases reguladoras para a concesión, en réxime de concorrencia competitiva, de subvencións a entidades locais para actuacións de mellora das infraestruturas turísticas no medio rural e se anuncia a convocatoria para o ano 2019.
Axencia Turismo de Galicia — III. Outras disposicións — 16/01/2019

BDNS (Identif.): 433340.
De conformidade co previsto nos artigos 17.3.b) e 20.8.a) da Lei 38/2003, do 17 de novembro, xeral de subvencións, publícase o extracto da convocatoria cuxo texto completo se pode consultar na Base de datos nacional de subvencións:
(http://pap.minhap.gob.es/bdnstrans/index):
Primeiro.
Entidades beneficiarias
As entidades locais que desenvolvan actuacións de mellora das infraestruturas turísticas, que se relacionan:
a) Concellos.
b) Mancomunidades e consorcios locais de Galicia constituídos de acordo coa Lei 5/1997, do 22 de xullo, de Administración local de Galicia. Estas entidades supramunicipais deberán ter atribuídas competencias en materia de turismo.
c) Agrupacións de municipios, de conformidade co disposto no artigo 8.3 da Lei 9/2007, do 13 de xuño, de subvencións de Galicia.
Non poderán participar nesta convocatoria as sete grandes cidades galegas: A Coruña, Lugo, Ourense, Pontevedra, Vigo, Ferrol e Santiago de Compostela, nin as entidades locais de carácter supramunicipal en que estean integradas.
Non se admitirán as solicitudes presentadas por consorcios locais dos cales forme parte a Xunta de Galicia e financie, en todo ou en parte, os seus gastos de funcionamiento.
Segundo.
Obxecto
Fomento da recuperación, da accesibilidade e da sinalización dos recursos turísticos no medio rural, cara á consolidación da oferta turística nas zonas rurais, a través da posta en valor da súa riqueza histórica, cultural, patrimonial e paisaxística.
Son subvencionables:
a) Actuacións de embelecemento dos accesos aos recursos turísticos da entidade solicitante, que poderán incluír:
– Recuperación e tratamento paisaxístico da contorna dos recursos turísticos.
– Iluminación ornamental dos recursos turísticos, xa sexa primeira instalación ou mellora, ampliación ou substitución da existente. Non será subvencionable a iluminación urbana da entidade local.
– Recuperación e creación de miradoiros paisaxísticos, sendeiros, rutas ou outros elementos de interese turístico.
– Adecuación de espazos destinados ao estacionamento de vehículos dos visitantes cuxa finalidade sexa reducir o impacto negativo que estes producen.
b) Actuacións de embelecemento dos bens declarados de interese cultural ou cun procedemento de declaración xa iniciado, así como as que afecten a súa contorna de protección, que poderán consistir en:
– Embelecemento de vías.
– Soterramento de contedores de residuos.
– Eliminación de cablaxe aérea e antenas de comunicacións.
c) Actuacións de posta en valor turístico dos recursos, que poderán incluír as seguintes:
– Rehabilitación ou restauración para a súa dedicación a usos turísticos distintos do aloxamento de persoas.
– Recuperación de elementos de interese etnográfico ou da arquitectura tradicional.
d) Actuacións de mellora da accesibilidade dos recursos turísticos:
– Eliminación de barreiras arquitectónicas no acceso aos bens, recursos e rutas turísticas.
– As destinadas a facilitar o acceso das persoas con algún tipo de discapacidade sensorial á información turística dos recursos.
En todo caso, deberase cumprir a normativa vixente en materia de accesibilidade e eliminación de barreiras arquitectónicas.
e) Sinalización dos recursos turísticos.
Terceiro.
Bases reguladoras
Resolución do 26 de decembro de 2018 pola que se establecen as bases reguladoras para a concesión, en réxime de concorrencia competitiva, de subvencións a entidades locais para actuacións de mellora das infraestruturas turísticas no medio rural e se anuncia a convocatoria para o ano 2019.
Cuarto.
Importe
Contía de 3.000.000 € da aplicación orzamentaria 11.A2.761A.760.0, proxecto 2016 00002, financiada con fondos propios da Comunidade Autónoma.
Quinto.
Prazo de presentación de solicitudes
O prazo para presentar solicitudes será dun mes, contado a partir do día seguinte ao da súa publicación no
Diario Oficial de Galicia
.
Sexto.
Prazo de xustificación da subvención
O prazo para xustificar a subvención será o 20 de outubro de 2019.
Santiago de Compostela, 26 de decembro de 2018